Tradwife

Tradwife (traditional wife edo traditional housewife esamoldeetatik eratorritako neologismoa;  edo «etxekoandre tradizionala»), Mendebaldeko kultura garaikidean, genero-rol tradizionalak onartzen eta praktikatzen dituen emakumea da. Tradwife askok uste dute ez dituztela emakumeen eskubideak sakrifikatzen etxekoandre izatea aukeratuz. Batzuek lana alde batera uztea erabaki dezakete euren familiaren beharrak etxean asetzera bideratzeko.

Google Trends-en arabera, tradwife terminoaren bilaketak ohiko bihurtu ziren 2018an eta maila altuenak izan zuten 2020ko hamarkadaren hasieran. Etxekoandre tradizionalen estetika Internet osoan hedatu da, eta sare sozialen bidez «emakume perfektuen» bertuteak goraipatzen ditu.

 Estetika 
Tradwife azpikultura balio «tradizionalak» eta, bereziki, emazteak ama eta etxekoandre gisa duten ikuspegi «tradizionala» defendatzean oinarritzen da.

Hala ere, taldea anitza da demografikoki eta ideologikoki. Joeren eraginak 1950eko hamarkadako Ameriketako Estatu Batuetako kultura, kontserbadurismoa, «aukerako feminismoa» eta erlijioa (kristautasuna edo neopaganismoa) dira.

Refinery29-n argitaratutako artikulu baten arabera, tradwife gehienak zuriak diren arren, gero eta emakume beltz gehiagok ezkontza tradizionalaren kontzeptua bereganatzen ari da, ez tradwife neologismoa esplizituki erabiliz, baizik eta haien identitatea «emazte otzan» edo «Bibliako emazte» gisa definituz. 

 Praktikak 
Tradwife identitatearen gakoa etxekoandre izatea eta etxeko kudeaketan (sukaldaritza, etxea eta arropa garbitzea, barazkiak zaintzea) parte hartzea dira. Arreta berezia jartzen zaio haurrak haztearen garrantziari.

America aldizkarian argitaratutako erreportaje batek dio zenbait tradwife katolikok mantelina janzteko ohitura hartu dutela berriz ere.

 Finantzak 
Tradwife gisa identifikatzen diren emakume batzuek lanaren zatiketa onartzen dute, non senarrak familiaren finantzak modu zabalagoan kudeatzen dituen eta emazteak elikagaiak eta etxeko kontsumo-ondasunak kudeatzen dituen. Horren adibide nabarmena da Cynthia Loewen kanadar modelo ohia, titulu mediko bat lortzeko planak bertan behera utzi eta etxekoandre izatea aukeratu duena.

 Kritikak 
Tradwife estetika kritikatua izan da Ameriketako Estatu Batuetan eta Britainia Handian eskuin alternatiboarekin eta nazionalismo zuriarekin duen loturagatik, eta kritikariek sarritan deskribatzen dute «emetasun toxiko» eta barneraturiko sexismo gisa. Tradwife estetika jarraitzen duten batzuek feminismoa baztertzen dute, familia sistema «sinpleagoetara» itzultzearen alde.

Seyward Darbyk tradwife estetikari buruz eztabaidatu zuen 2020ko liburuan, Sisters in Hate: American Women and White Extremism, eta «tradizional» gisa identifikatzen ziren emakumeekin egindako elkarrizketak partekatu zituen. Ikusi zuen bezala, mugimenduko emakume batzuek AEBetako eskuin muturreko politikaren printzipioak defendatu zituzten, hala nola nagusitasun zuria, antisemitismoa, populismoa eta bestelako sineste ultrakontserbadoreak.

 Erreferentziak 

 Kanpo estekak 

Kategoria:Ingelesezko hitzak eta esaldiak
Kategoria:Neologismoak
Kategoria:Emakumea
Kategoria:Sexismoa
Kategoria:Antifeminismoa